Ina punt a l’autra riva

(admadu)

Jau (28, fem.) deriv dad ina famiglia grischuna, rumantscha, normala da sis persunas. A chasa tar nus vain nus adina ans spruvà dad evitar tabus. Uschia vain nus era pledà da chaschun davart l’omosexualitad.
Mia emprima confruntaziun directa cun l'omosexualitad è stada ch'in da mes amis ha confidà ch'el saja "da l'autra riva". Quai confess n'ha betg muventà mai fitg. In pèr onns pli tard sun jau ma scuntrada cun in giuven ch'jau conuscheva plitost da l’udir. El lavurava en mia fatschenta nua ch'jau aveva da far mintgatant, ed in di èsi sa dà che nus essan ids en tschintg ad in concert giu la Bassa. Davent da quai di essan nus adina puspè ans scuntrads. Insacur è sa mussà noss interess cuminaivel per linguatgs. Nus avain visità ensemen in curs d'englais ed alura essan nus ans decidids da passentar quatter mais en l'Engalterra. - Jau conuscheva alura gia "mes" giuven, cun il qual jau aveva ina relaziun fixa. E lez n'ha gì nagut encunter quest plan. Durant ils quatter mais hai jau savì far enconuschientscha cun in omosexual da mia vegliadetgna. Nus avain prendì in'abitaziun en quatter e passentà ensemen la scola ed era il temp liber. Uschia hai jau svelt sentì ch'ins po discurrer cun in giuven omosexual pli libramain sur da tuttas chaussas, senza ch'ins vegnia malchapì u sveglia speranzas falladas. Mintgatant eri franc curius ch'ins partiva stiva, cuschina, chombras bogn senza serrar ils ischs. 
Astg jau remartgar che mes ami omosexual ha in caracter tiptop. Jau hai era giudì da pudair ir cun el per las stizuns, pruvar en vestgadira e studegiar chaussas da moda senza dir: "Fa vinavant, ve ussa, quant ditg has anc, etc", quai ch'jau sun disada d'udir da mes ami. Plinavant hai jau era giudì che betg mo dunnas stuevan tegnair netta nossa abitaziun, il cuntrari, el era quel che savilava adina ch'el na possia viver en noss dischurden. Cun bler dun ha el procurà che nus avevan ina dimora en la quala nus vegnivan adina puspè gugent suenter dis da lavur e notgs da barlot. Quests quatter mais èn passads svelt. Nus essan turnads en Svizra cun differentas premissas: Tuts èn turnads gugent a chasa tar lur geniturs. Jau saveva che mes ami spetgia sin mai, mes ami omosexual dentant era en il vid.
Cun sias qualificaziuns ha el bain spert survegnì lavur. Ed al plaz da lavur ha el chattà ami ed è uss ventiraivel. Nossa relaziun cordiala è restada, nus ans scuntrain regularmain ed jau sun fitg engraziaivla d'astgar conuscher in giuven omosexual. Problems hai jau cun la terminologia. Pleds sco "schwul" u "chaud” disturban mai.